Зарандиаԥҳа Гәыбаадәы иҟаз апрактиказы: астудентцәа иазгәарҭеит Аԥсны асервис шышьҭыхтәу
20:00 12.08.2023 (ирҿыцуп: 20:02 12.08.2023)
Атуризм ахырхарҭала Аԥснытәи аҳәынҭқарратә университет аҟны аҵара зҵо аҩбатәи-ахԥаҭәи акурс астудентцәа акурорт “Краснаиа полиана” (Гәыбаадәы) апрактика иахысит. Дара алшара рыман еиуеиԥшым асасааирҭақәа русушьа шеиҿказ абара, уи аҽалархәра. 16 мшы имҩаԥысуаз аԥышәа ҿыц аиура иазкыз ауснагӡатә шеиҿкааз, астудентцәа лкаақәас иҟарҵаз, апрактика шрыдыркылаз атәы арадио Sputnik аефир аҟны еиҭалҳәеит ААУ агеографиа акафедра арҵаҩы, аԥхынтәи апрактика анапхгаҩы Алина Зарандиаԥҳа.
"Апрактика ирнаҭаз ҳәа ахәыҷқәа иазгәарҭон ишреилдыркааз асас ишиԥылатәу, дазусҭазаалакгьы асас иуацәажәо, хынтә еиҵамкәа ихьӡ уҳәароуп, ҳаҭырла уизнеироуп ҳәа. Ас еиԥш азнеишьақәа рыдыркылеит, даргьы рхы иадырхәо иалагеит. Уахь ҳцаанӡа, ҳара апрактика Аԥсны ҳахысуан, ҩымчыбжьа ирҭагӡаны еиуеиԥшым ҳсасааирҭақәа ҳарҭааит. Еиҿырԥшны иуҳәозар, дара ахәыҷқәагьы иазгәарҭеит ҳара ҳҟны Аԥсны аҩнуҵаҟа асервис шышьҭыхтәу. Ҩышықәса –хышықәса ас еиԥш аԥышәа роур, иаҳагьы иазгәарҭаша ҟалоит", - лҳәеит Зарандиаԥҳа.
Лара лажәақәа рыла, астудентцәа ирыцыз арҵаҩцәагьы рхазы алкаа ҟарҵеит, атеориа анаҩс апрактикатә зыҟаҵара аҽагәылахалара шахәҭоу, уи азы аҿарацәа иаҳа акомпиутер аҟны аус дырулатәуп, асасааирҭақәа ҳаамҭазы рхы иадырхәо апрограммақәа рзыманшәалахарцаз.
Аицәажәара инеиҵыхны ишәаҳар шәылшоит аудиофаил аҟны хыхь.